Det, der skulle have været en hyggelig og festlig tur i sommerhus, er nu endt ganske anderledes, efter noget er gået galt fredag aften. En blot 17-årig pige, der var med i sommerhus, har anmeldt, at hun er blevet voldtaget af to af de mænd, der også var i sommerhus. - Vi får en anmeldelse om, at to drenge har sex med en pige uden hendes samtykke. Vi har endnu ikke overblik over, hvad der skulle være foregået, men de to, en 20-årig og en 21-årig mand, er begge anholdt, og vi skal have dem og pigen og de øvrige fra sommerhuset afhørt i løbet af dagen, siger vagtchef hos Nordjyllands Politi, Jess Falberg. Han tilføjer, at det er muligt, at de to mænd i løbet af lørdagen skal fremstilles for en dommer med henblik på varetægtsfængsling. Det er der jurister, der i øjeblikket arbejder på, ligesom der er tekniske undersøgelser i gang i sagen. Politiet står med modstridende oplysninger om, hvad der skulle være foregået i sommerhuset. De unge mennesker, der fredag var samlet i sommerhus i Sindal-området, er fra forskellige steder i Nordjylland. Ifølge politiets oplysninger var den 17-årig pige samt andre piger inviteret til stedet af blandt andre de to nu anholdte mænd.

Referat:
En weekendtur i sommerhus for en gruppe unge mennesker har udviklet sig dramatisk, nu er to unge mænd anholdt og sigtet for voldtægt.